**Pädevuse hindamine**

Eesti Anestesioloogide Selts (EAS) on Eestis töötavate anestesioloogide pädevust hinnanud aastast 2003, kui EAS juhatus kinnitas 14. aprilli koosolekul oma otsusega “Eesti anestesioloogide pädevuse hindamise korra ja kriteeriumid.” Otsus tugines seaduses sätestatule ning seltsi põhikirjale.

Seltsi juhatuse koosoleku otsusega 09. juunil 2025 on uuendatud pädevuse hindamise kord ja kriteeriumid vastavalt kehtivatele seadustele\* ning seltsi põhikirjale\*\*. Eesti Anestesioloogide Selts hindab pädevust Terviseameti tervishoiutöötajate registris anestesioloogi kutsega registreeritud eriarstidel.

Pädevuseks esitatavad dokumendid tuleb saata EAS juhatuse sekretärile aadressile [info@anest.ee](mailto:info@anest.ee). Pädevuse hindamise komisjoniks on Seltsi juhatus, kes teeb otsused juhatuse koosolekutel, mis toimuvad reeglina kord kvartalis. Komisjon võib vajadusel pädevuse taotlejalt küsida lisaküsimusi/-dokumente.

EAS juhatus

Juuni 2025

\* Määrus „Tervishoiuteenuste kvaliteedi ja patsiendiohutuse tagamise nõuded“(vastu võetud 24.10.2024 nr 43 ja kehtestatud [tervishoiuteenuste korraldamise seaduse](https://www.riigiteataja.ee/akt/dyn=129102024001&id=108102024019!pr3b2lg9) § 32 lõike 9 alusel):

§ 4 lõige (10): Tervishoiutöötajate ja tervishoiutöötajaga võrdsustatud isikute kutsealase ja erialase pädevuse nõuded loetakse täidetuks, kui need vastavad asjaomase kutse- või erialaühenduse või tervishoiuteenuse osutajate ühenduse poolt välja töötatud kriteeriumitele ja on hinnatud kindlaks määratud sagedusega.

§ 4 (3) Tervishoiuteenuse osutaja tagab täistööajaga töötavale tervishoiutöötajale ja tervishoiutöötajaga võrdsustatud töötajale tööga seotud ja erialase täiendkoolitamise vähemalt 60 tunni ulatuses ühes kalendriaastas, välja arvatud käesolevas paragrahvis sätestatud erijuhtudel. Osalise tööajaga töötajale tagatakse täiendkoolitamine proportsionaalselt tööajaga.

\*\* Eesti Anestesioloogide Seltsi põhikirja punkt 1.2.:

*Seltsi eesmärkideks on:*   
*1.2.1. Seltsi liikmete erialase ettevalmistuse parandamine ja kontrollimine, teadussaavutuste propageerimine ja praktikasse juurutamine anestesioloogia ja intensiivravi alal, ettepanekute tegemine tervishoiu ja arstiabikorralduse täiustamiseks ning ravikvaliteedi parandamiseks;*   
*1.2.3. osavõtt anestesioloogia ja intensiivravi alase erialase koolituse ja teadustöö koordineerimisest ja planeerimisest;*   
*1.2.4. osavõtt erialaste standardite ja ravijuhiste väljatöötamisest;*

**Pädevuse hindamiseks esitatavad dokumendid:**

1. Isiklik avaldus
2. Elulookirjeldus
3. Viimase 5 aasta töö aruanne-analüüs, kus peab olema töökoha üldine iseloomustus ning pädevuse taotleja töökoormus (mitmes töökohas töötades töökoormused eraldi välja tuua töökohtade kaupa), isiklik tööpanus ja töö kirjeldus. Töö kirjeldus peaks sisaldama ka tõsiste tüsistuste analüüsi. Isiklikku tööpanust täpselt kirjeldavad arvandmed (anesteesiate arv ja kestvus; intensiivraviosakonna tööd iseloomustav statistika ja koormuste jaotus, intensiivravi protseduuride arv, -meetodite valdamine; ambulatoorse vastuvõtu maht ja sisu; reanimobiiliteenistuse valvete arv, väljasõitude hulk ja iseloom) võib esitada lisatabelitena. Töökoha aruanne peab olema kinnitatud raviasutuse vastutava isiku poolt.
4. Kogutud täienduspunktide andmed tabelina (Lisa 1).
5. Tööandja poolt väljastatud täienduskoolituste läbimise tõend ning täiendkoolituse läbimist kinnitavate tunnistuste koopiad koolituste puhul, mis ei ole loetletud tööandja poolt väljastatud koolitustõendil.
6. Kviitung pädevuse hindamise tasu maksmise kohta EAS arvele. EAS liikmetel 21 EUR, mitteliikmetel 63 EUR.

Pädevuse hindamiseks palume dokumendid koondada ühte digitaliseeritud ümbrikusse, milles dokumendid on nummerdatud ülaltoodud järjestuse alusel, või koondada dokumendid ühte pdf-dokumenti ülaltoodud järjestuses. Dokumendid tuleb saata digiallkirjastatult EAS sekretärile aadressile [info@anest.ee](mailto:info@anest.ee).

Kinnitatud EAS juhatuse koosolekul juunis 2025.a.

**Hindamise kord ja kriteeriumid**

**Eesti anestesioloogide pädevuse hindamise kord ja kriteeriumid**

Eesti anestesioloogide erialane pädevus (edaspidi pädevus) kehtib üldjuhul viis aastat. Komisjon võib otsustada anda pädevuse lühemaks ajaks kui 5 aastat. Pädevust saab taotleda viimase 5 aasta jooksul töötatud perioodiga sama pikaks ajaks. Pädevus kuulub hindamisele, kui kehtiva pädevuse lõppemiseni on vähem kui 6 kuud või residentuuri lõpetamisest on möödas vähemalt 4,5 aastat.

Pädevuse hindamine toimub üldjuhul dokumentide alusel. Pädevuse hindamisel arvestatakse praktilist töökogemust ja erialast enesetäiendust (täiendkoolitust). Pädevuse hindamisel diferentseerimist kategooriatesse ei toimu, kvalifikatsiooni hindamisel kehtestatud on miinimumnõuded – seega pädevus kas on või ei ole.

Pädevustunnistuse saamiseks esitatavad nõuded:

**1.      Praktiseerimise hindamine.**   
1.1. Erialaseks tegevuseks loetakse: anestesioloogiline töö kitsamas tähenduses (s.h. valuravi), intensiivravi, anestesioloogi ambulatoorne vastuvõtt ja töö reanimobiili teenistuses. Erialase tegevusega on võrdsustatud: pikemaaegsed erialased täiendused, erialane teaduslik töö ja õppetöö erialal.  
1.2. Nõutav on pidev töötamine erialal, kusjuures erialase töö osakaal peab olema vähemalt pool täiskoormusest (arvestusega, et täiskoormus on 40 tundi nädalas). Pädevuse hindamise perioodi arvestamisel pikeneb hinnatav periood sünnituseelse ja -järgse puhkuse võrra.   
1.3. Kui erialane töökoormuse tuleneb ainult anestesioloogilisest tegevusest, on arvestatav nõutav minimaalne töömaht 400 anesteesiat või 600 anesteesiatundi aastas. Kui erialase töökoormuse annab töötamine ainult intensiivravis, siis on nõutav töötamine osakonnas, kus ravitakse II-III raskusastme haigeid.  
1.4. Töömahu hindamisel võetakse arvesse võimalikke erinevaid variante, mis on tingitud pädevuse taotleja töö iseloomust.

**2.      Täiendkoolituse hindamine.**   
2.1. Vastavalt määrusele „Tervishoiuteenuste kvaliteedi ja patsiendiohutuse tagamise nõuded“ tagab tervishoiuteenuse osutaja täistööajaga töötavale tervishoiutöötajale tööga seotud ja erialase täiendkoolitamise vähemalt 60 tunni ulatuses ühes kalendriaastas. Siit tuleneb 300 täienduspunkti nõue viie aastase perioodi kohta.   
2.2. Täienduspunktide kogumise võimalused on kirjas Tabelis 1  
2.3. Kogutud täienduspunktid sisestada tabelitesse Lisas 1.   
2.4. Täienduspunktide kogumisel peab erialaseid koolitusi olema vähemalt 90% punktidest, erialaga mitte seotud meditsiinilised koolitused võivad moodustada kuni 10% punktidest.

Tabel 1

|  |  |
| --- | --- |
| Täienduskursus\* | 1t = 1 tp\* |
| Osalemine lektorina täiendkoolitusel | 1t = 3 tp |
| Stažeerimine töökohal | 1t = 1 tp |
| Konverentsist osavõtt | 1t = 1 tp |
| Suuline ettekanne konverentsil | 15 tp |
| Stendiettekanne konverentsil | 10 tp |
| Teaduslik artikkel rahvusvahelises eelretsenseeritavas ajakirjas | 60 tp |
| Teaduslik artikkel Eesti Arstis | 20 tp |
| Artikkel ajakirjanduses (v.a. Eesti Arst) | 5 tp |
| Monograafia\*\* | 300 tp |
| Euroopa erialaorganisatsiooni diplomi omandamine | 60tp |
| Doktoriväitekiri | 300 tp |
| Osalemine üleriigilisi standardeid/tegevusjuhiseid/õigusakte välja töötavates töögruppides \*\*\* | 20 tp |

\* Koolituse mahu hindamisel on Eestis kasutusel~~e~~ täienduspunkti mõiste: üks täienduspunkt võrdub ühe akadeemilise tunniga (45 minutit). Täienduskursusel saadud täienduspunkte arvestatakse vastavalt akadeemilistele tundidele (enamasti Eesti-sisesed koolitused, kus 1tp=45min) või vastavalt täienduskursuse diplomile märgitud koolitusmahu täienduspunktidele või CME punktidele  
\*\* Autorite kollektiivi korral jagunevad punktid autorite vahel.  
\*\*\* Täienduspunktid omistatakse kui väljatöötatud dokument on jõustunud